Scenemaskineriet er utslitt. Operaen må stenge 
Store deler av maskineriet på scenene må skiftes ut i 2027. – Nødvendig, sier operadirektøren. Arbeidene er så omfattende at Den Norske Opera & Ballett må holdes stengt en periode i 2027. Hvor lenge, er uvisst. – Scenemaskineriet er musklene og hjernen i ethvert scenehus. Uten fungerende scenemaskineri stopper operaen. Hele styringssystemet og flere andre komponenter må skiftes ut, sier Geir Bergkastet. Han er administrerende direktør i DNO & B.  Operahuset sto ferdig i 2008. Maskineriet på scenene har nådd sin antatte levetid. Både på hovedscenen og scene 2 skal de tekniske installasjonene skiftes ut. Det ligger ingen dramatikk i dette. Operaen har vært klar over at det må skje, ifølge Bergkastet. Stengeperiode Han beskriver en svært komplisert teknologi. Dimensjonene på maskineriet er enorme. Det løfter 26 meter over og 12 meter under hovedscenen. Der blir arbeidene mest omfattende og kan ikke gjøres under ordinær drift. – Derfor må vi planlegge for en stengeperiode, sier han. Tidsramme og kostnader ønsker Bergkastet ikke å si noe om på nåværende tidspunkt. Dette er fordi prosjektering og kostnadsberegninger fortsatt pågår. Statsbygg har prosjektledelsen. Det er ikke uvanlig at operahus må holdes stengt på grunn av oppgraderinger. Eksempelvis holdt operaen i Helsingfors stengt en periode i fjor vår.  Alternative steder – Hvor skal publikum se opera og ballett i stengeperioden? – Vi arbeider med alternative planer og skal ha et tilbud til publikum også når hovedscenen er stengt, sier han. Hvor dette blir, er ikke bestemt.  Operaen er ikke alene om å lete etter midlertidige spillesteder. I Oslo er det fortsatt uklart hva som skjer med rehabiliteringen av Nationaltheatret. Statsbygg utreder bygging av nytt teater på Tullinløkka. Arbeidene er forsinket. Tidsperspektivet er i det blå. «Ringen» kommer Den Norske Opera & Ballett har store planer fremover. Det største løftet blir en fullskala oppsetning av «Nibelungenring». Wagners musikkdrama i fire helaftens operaer skal settes opp i 2026.  – Så langt har oppgraderingen og stengeperioden ikke konsekvenser for oppsettingen, sier Bergkastet. Ombyggingen skulle opprinnelig skje i 2025. Det skar seg. – Prosjektet er komplisert og omfattende. Etter en grundig vurdering landet vi på å utsette dette til 2027. Leverandøren som var med da operaen ble bygget, har valgt å trekke seg ut av markedet. Det er en kompliserende faktor, sier han. 
Operaen i Bjørvika må stenge en periode i 2027 for å bytte ut scenemaskinerier.  Det er ennå ikke klart hvor lenge stengingen vil vare.  Operaen planlegger alternative steder for publikum under stengeperioden.